Stampa t-test tal-qari ... Id-Disa' Ġimgħa taż-Żmien ta' Matul is-Sena Nistennew smewwiet ġodda u art ġdida. Għeluq tat-Tieni Ittra ta' San Pietru Appostlu Għeżież, stennew b'ħerqa kbira l-miġja tal-Jum ta' Alla. Hu minħabba f'dan il-Jum li s-smewwiet jinħarqu u jinħallu, u l-elementi tad-dinja jinqerdu bin-nar! Imma aħna, skont il-wegħda tiegħu, nistennew smewwiet ġodda u art ġdida, li fihom tgħammar il-ġustizzja. Għalhekk, ħuti għeżież, waqt li nistennew dan kollu, qisu li jsibkom fis-sliem, bla tebgħa u bla dnub. Is-sabar li bih il-Mulej jeħodna qisuh bħala salvazzjoni tagħna. Intom, mela, ħuti għeżież, ladarba tafu dan, għassu sewwa li ma tisfawx maħkuma mill-iżbalji ta' dawn in-nies bla rażan u taqgħu mnejn tinsabu fis-sod. Ikbru fil-grazzja u fl-għarfien ta' Sidna u s-Salvatur tagħna Ġesù Kristu. Lilu glorja issa u għal dejjem. Ammen. Il-Kelma tal-Mulej R/. Irroddu ħajr lil Alla Salm 89 (90), 2.3-4.10.14 u 16 R/. (1): Mulej, int għalina kenn minn nisel għal nisel Qabel ma twieldu l-muntanji, qabel ma tnisslu l-art u d-dinja, minn dejjem ta' dejjem int, o Alla! R/. Int traġġa' l-bnedmin lejn it-trab, u tgħidilhom: "Erġgħu lura, intom bnedmin!" Elf sena huma għalik bħal jum ta' lbieraħ li għadda, jew bħal sahra tal-lejl. R/. Żmien ħajjitna hu b'kollox sebgħin sena; l-iżjed tmenin, jekk inkunu f'saħħitna; u l-biċċa l-kbira taħbit u niket; malajr jgħaddu, u aħna mmorru magħhom. R/. Imliena kmieni bit-tieba tiegħek, biex nifirħu u nithennew ħajjitna kollha. Ħa jidher għemilek quddiem il-qaddejja tiegħek, u l-kobor tiegħek quddiem uliedhom. R/. AKKLAMAZZJONI QABEL L-EVANĠELJU ara Efes 1, 17-18 Alla ta' Sidna Ġesù Kristu, il-Missier tal-glorja, idawlilkom l-għajnejn ta' qalbkom biex tagħrfu x'inhi t-tama tas-sejħa tagħkom. EVANĠELJU Agħtu lil Ċesari dak li hu ta' Ċesari, u lil Alla dak li hu ta' Alla. Qari mill-Evanġelju skont San Mark F'dak iż-żmien, bagħtu għand Ġesù xi Fariżej u Erodjani biex jonsbuh f'xi kelma. Ġew u qalulu: "Mgħallem, aħna nafu li inti raġel tħobb is-sewwa u li ma tħabbel rasek b'ħadd, għax int lejn wiċċ ħadd ma tħares, imma t-triq ta' Alla tgħallimha kif tassew hi. Sewwa jew le li wieħed iħallas it-taxxa lil Ċesari? Għandna jew ma għandniex inħallsuha?". Imma hu ntebaħ bil-wiċċ b'ieħor tagħhom, u qalilhom: "Għaliex tridu tinbxuni? Newluli dinar ħa narah". Newlulu dinar, u hu staqsiehom: "Ta' min huma dan il-wiċċ u din il-kitba?" Qalulu: "Ta' Ċesari". Qalilhom imbagħad Ġesù: "Agħtu lil Ċesari dak li hu ta' Ċesari, u lil Alla dak li hu ta' Alla". U stagħġbu ħafna bih. Il-Kelma tal-Mulej R/. Tifħir lilek Kristu
Qari tal-Quddies tat-Tlieta tal-IX ġimgħa matul is-Sena